钦定古今图书集成/明伦汇编/官常典/第767卷 > 敬钊
## 钦定古今图书集成/明伦汇编/官常典/第767卷 > 敬钊

按《隋书诚节传》：“钊字积善，河东蒲坂人也。父元约，周
布宪中大夫。钊仁寿中为繁畤令，甚有能名。及贼至，
力战城陷，贼帅墨弼掠其资产而临之以兵，钊辞气
不挠，弼义而止之，执送于伪将乔锺葵所。锺葵释之，
署为代州总管司马。钊正色拒之，至于再三。锺葵忿
然曰：‘受命则可，不然当斩’。钊答曰：‘沗为县宰，遭逢逆
乱，进不能保境，退不能死节，为辱已多，何乃复以伪
官相迫也？死生唯命，馀非所闻’。”锺葵怒甚，熟视钊曰：
“卿不畏死邪？”复将杀之。会杨义臣军至，锺葵遽出战，
因而大败，钊遂淂免。大业三年，炀帝避暑汾阳宫，代
州长史柳铨、司马崔宝山上其状，付有司，将加褒赏，
会世基奏格而止。后迁朝邑令，未几终。